»Jirukaraa nurearã́sturu.
Chi Dachi Akõreba wauruud̶e maud̶e chi mʉʉba wauruud̶e ijã́sturu.
Mʉ Chacha b̶uumare chi b̶uai ãrea barau.
Mʉ machi naa wãi machi baita biꞌia wauyua.
Makawãe basirã mʉʉba jaraabai basii.
Mʉ mau biꞌia waud̶e wãaruubʉrã,
waya neei machi uad̶oi baita mʉ ome nuread̶amera.
Machiba kuitaa panuu mʉ samaa wãaruu.
Chi o sid̶a kuitaa panuu.
Maamina Tomasba jarasii:
—Dai Mechiu,
adua panuu bichi samaa wãaruu.
¿Saka mau o kuitaad̶aima?
Maud̶e Jesusba jarasii:
—Mau o mʉʉbʉ.
Mʉʉd̶eeba Dachi Akõre biawãra unu panuu maud̶e chokae b̶uai uru panuu.
Mʉwãebʉrã ab̶a bid̶a mʉ Chachamaa poyaa neebai.
Machiba mʉ biawãra unu panuubʉrã,
mʉ Chacha sid̶a unu panuu.
Jãabae machiba ichi kuitaa panuu unu panuud̶eeba.
Maud̶e Felipeba ichimaa jarasii:
—Dai Mechiu,
Dachi Akõre daimaa unubiáse.
Mauba biꞌia b̶uaika.
Maud̶e Jesusba jarasii:
—Felipe,
mʉ ãrea baaruu machi baara b̶uu.
Bichiba mʉ ¿wabid̶a unuwẽa b̶uka?
Chi mʉ unubariiba mʉ Chacha sid̶a unubarii.
Bichiba ¿saka jara b̶uu “Dachi Akõre daimaa unubiáse”?
¿Bichiba ijãawẽa b̶uka mʉ,
mʉ Chacha ome b̶uu maud̶e mʉ Chacha mʉ ome b̶uu?
Mʉʉba berrea b̶uu ara mʉʉd̶eeba berreakau.
Maumaarã mʉ Chacha mʉ ome b̶uuba mʉʉd̶eeba berrea b̶uu.
Biawãra mʉʉd̶eeba ne joma waubarii.
Ijã́sturu mʉ,
mʉ Chacha ome b̶uu maud̶e mʉ Chacha mʉ ome b̶uu.
Mʉʉba maka jara b̶uu machiba ijãad̶awẽa panuubʉrã,
mʉʉba wau b̶uu kakua ijã́sturu.
Mʉʉba biawãra jaraaruu:
barikiuba mʉʉd̶e ijãa b̶uubʉrã,
mʉʉba wau b̶uu ichiba waui.
Biawãra mʉʉba wau b̶uu audeara ichiba waui,
mʉ,
mʉ Chachamaa b̶uad̶e wãid̶eeba.
Maka machiba mʉʉd̶e ijãa panuud̶eeba mʉ trʉ̃d̶eeba id̶iiduu mʉʉba joma waui.
Maka mʉʉd̶eeba jomaurãba mʉ Chacha jomaurã audeara mechiu nii unud̶ai.
Biawãra machiba mʉʉd̶e ijãa panuud̶eeba joma mʉ trʉ̃d̶eeba id̶iiduu mʉʉba waui.